РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/187-14

9. јул 2014. године

Б е о г р а д

**З А П И С Н И К**

**ЈЕДАНАЕСТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 9. ЈУЛА 2014. ГОДИНЕ**

Седница је почела у 11,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Олгица Батић, Биљана Савовић, Мирјана Андрић, Живан Ђуришић, Драган Пауновић, Тања Томашевић Дамњановић, Александар Мартиновић, Милетић Михајловић, Ласло Варга, Владимир Ђукановић, Велинка Тошић и Неђо Јовановић.

Седници нису присуствовали чланови Одбора: Мехо Омеровић, Балша Божовић, Јован Марковић, нити њихови заменици.

Седници је, као повереник Владе, присуствовао Жељко Ожеговић, државни секретар у Министарству државне управе и локалне самоуправе.

На предлог председника Одбора једногласно је утврђен следећи

Д н е в н и р е д :

1. Разматрање Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, који је поднела Влада (број 87-2220/14, од 2. јула 2014. године);
2. Разно.

Пре преласка на рад по утврђеном дневном реду усвојен је, без примедаба, записник са десете седнице Одбора.

**Прва тачка дневног рада: Разматрање Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, који је поднела Влада**

Жељко Ожеговић je члановима Одбора, укратко, представио Извештај који је поднела Владa.

У свом уводном излагању Жељко Ожеговић истакао је да је Министарство државне управе и локалне самоуправе од првог дана катастрофалних поплава које су захватиле више општина и градова у Србији организовало 24-часовно дежурство ради подршке грађанима и бржег обавештавања и реаговања у пружању помоћи најугроженијима од стране државних органа и организација надлежних за поступање у ванредним ситуацијама. Остварена је одлична сарадња са службом која је образована у Генералном секретаријату и Републичким штабом за ванредне ситуације. Успостављена је сарадња са Црвеним крстом Србије ради прослеђивања хуманитарне помоћи и донација, као и сарадња са Сталном конференцијом градова и општина, која је иницирала пружање помоћи угроженим јединицама локалне самоуправе. Образован је заједнички центар са циљем да координира органе јединица локалних самоуправа са републичким органима. Формирана је база података о потребама општинских комисија за процену штете за стручњацима из разних области ради пружања стручне помоћи, као и нови Секретаријат за јавне политике, који је укључен у припрему и израду методологије за процену штете ради остваривања сарадње са домаћим и међународним организацијама.

Жељко Ожеговић је, такође, обавестио народне посланике да је Министарство за државну управу и локалну самоуправу, поред редовног обиласка поплављених подручја, помогло и учествовало у формирању Канцеларије за помоћ и обнову поплављених подручја. Поред тога, преко Управне инспекције учествовало је у организацији поделе семена за засејавање пољопривредних површина, у раду на утврђивање спискова порушених кућа, као и у припреми поделе горива и ђубрива за пољопривредне површине где је договорен механизам доделе. Министарство државне управе и локалне самоуправе наставиће свој рад и сарадњу са Канцеларијом за помоћ и обнову поплављених подручја, како би се што пре санирале последице поплава у локалним самоуправама.

У расправи поводом Извештаја учествовали су Владимир Ђукановић, Олгица Батић Неђо Јовановић и Петар Петровић.

Владимир Ђукановић је указао на потребу да се изврши контрола трошења средстава која су јединице локалне самоуправе биле обавезне да издвајају за одбрану од поплава, у складу са законом, а показало се да је одбрана затајила. Посебно је нагласио да је неопходно обезбедити контролу трошења средстава која се прикупљају за отклањање последица поплаве, јер ни у ком случају не сме да се дозволи да се та средства утроше ненаменски.

Олгица Батић је, у вези с тим, нагласила значај транспарентног трошење средстава за отклањање последица поплава и прецизног објављивање сваког прилива и утрошка средстава. Указала је и на опасност од евентуалних нових поплава, с обзиром на то да још ништа није учињено да се обезбеди одбрана Обреновца од могућих нових поплава. Поставила је питање шта је са прикупљеним средствима до сада учињено и зашто грађанима Обреновца помоћ још не стиже. Неопходно је да трошење средстава буде под сталном и строгом контролом, јер би сваки пропуст и ненаменско трошење средстава у Обреновцу могло изазвати велико незадовољство грађана.

Неђо Јовановић је нагласио да Влада никако не би смела да допусти нетранспарентност трошења ових средстава и упутио критику на Извештај Владе који не садржи већ сагледане механизме контроле утрошка средстава.

Петар Петровић је изнео своје очекивање да се законом који ће ускоро бити у скупштинској процедури уреде и обезбеде строги контролни механизми за наменско трошење средстава, посебно с обзиром на то да средства неће бити одмах довољна за све оштећене поплавама.

Жељко Ожеговић је уважио изнете сугестије и нагласио да ће Министарство државне управе иницирати Министарству финансија и Државој ревизорској институцији изналажење најефикаснијих механизама за контролу трошења прикупљених средстава.

Одбор је, након разматрања Извештаја о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, у делу који се односи на активности и мере Министарства правде и Министарства државне управе и локалне самоуправе (Глава I, тач. 9. и 16, на основу члана 228. тачка 5 Пословника Народне скупштине, утврдио следећи предлог закључка:

„1. Прихвата се Извештај о елементарној непогоди – поплави која је задесила Републику Србију и мерама које су предузете ради спасавања становништва и одбране угрожених места од поплава, Глава I, тачка 9. Министарство правде и тачка 16. Министарство државне управе и локалне самоуправе.

2. Овaj закључак објавити у „Службеном гласнику Републике Србије“.“

Одбор је закључио да Предлог закључка упути Народној скупштини са предлогом да се размотри по хитном поступку, у складу са чланом 167. Пословника Народне скупштине.

За известиоца Одбора и представника предлагача закључка на седници Народне скупштине одређен је Петар Петровић, председник Одбора.

**Друга тачка дневног реда: Р а з н о.**

У оквиру ове тачке није било предлога, нити питања чланова Одбора.

Седница је завршена у 11,30 часова.

СЕКРЕТАР ПРЕДСЕДНИК

Љиљана Милетић Живковић Петар Петровић